SKRIFTLIG FORESPØRGSEL E-3736/00

af Christopher Huhne (ELDR) til Kommissionen

(30. november 2000)

Om: Licitation af offentlige tjenesteydelser

Kan Kommissionen oplyse, om der findes eller er foreslået krav om, at offentlige myndigheder skal udbyde undergrunds- eller metrotjenesteydelser i licitation?

Svar afgivet af Frederik Bolkestein på Kommissionens vegne

(18. januar 2001)

Når en offentlig myndighed driver en undergrundsbane eller metro og agter at indgå kontrakter vedrørende denne aktivitet skal myndigheden følge bestemmelserne i Rådets direktiv 93/38/EØF af 14. juni 1993 om samordning af fremgangsmåderne ved tilbudsgivning inden for vand- og energiforsyning samt transport og telekommunikation(1) (forsyningsdirektivet). I de fleste tilfælde betyder dette, at der skal udskrives et udbud og indkaldes tilbud.

Hvis det ærede parlamentsmedlem imidlertid henviser til kontrakter vedrørende drift af en undergrundsbane, som udlejes af en offentlig myndighed, er situationen noget anderledes. I disse tilfælde er tildelingen af kontrakten omfattet af forsyningsdirektivet, hvis den offentlige myndighed også er operatør af et transportnet. Hvis den offentlige myndighed ikke er operatør af et transportnet, vil tildelingen af kontrakten skulle ske i henhold til bestemmelserne i Rådets direktiv 92/50/EØF af 18. juni 1992 om samordning af fremgangsmåderne ved indgåelse af offentlige tjenesteydelsesaftaler(2) (tjenesteydelsesdirektivet). I begge tilfælde betragtes en sådan tjeneste som en ikke-prioritetet tjeneste (dvs. som nævnt i del B af bilag 1 i tjenesteydelsesdirektivet og bilag XVI i forsyningsdirektivet). I medfør af disse direktiver skal kontrakter vedrørende denne type tjenester ikke offentliggøres og er heller ikke underkastet de samme snævre proceduremæssige krav, der i andre tilfælde skal sikre konkurrencemomentet i udbuddene. I forbindelse med denne type tjeneste kræver forsynings- og tjenesteydelsesdirektiverne kun, at de tekniske specifikationer ikke må være diskriminerende og at der skal offentliggøres en kontraktmeddelelse om resultatet af tildelingsproceduren.

Kommissionen vedtog for nylig et forslag til en forordning om medlemsstaternes håndtering af krav vedrørende offentlig trafikbetjening og indgåelse af kontrakter om offentlig trafikbetjening inden for personbefordring med jernbane og ad vej og indre vandveje(3).

Forslaget omhandler offentlige myndigheders beslutninger om at indrømme finansiel kompensation for driften af offentlige transporttjenester, eller at indrømme operatører eksklusivrettigheder.

Den generelle regel er, at disse beslutninger skal ske i form af kontrakter, der tildeles efter en licitation. Der er imidlertid visse undtagelser, og to af disse vedrører specifikt driften af metro- og light rail-trafiktjenester. De kompetente myndigheder kan beslutte at indgå kontrakter om disse trafiktjenestetyper som underhåndsaftaler uden udbud, enten hvis det er nødvendigt for at opfylde nationale eller internationale sikkerhedsnormer på området, eller hvis alle andre løsninger ville medføre ekstra udgifter til at sikre samordningen mellem operatøren og infrastrukturforvalteren, og disse udgifter ikke ville blive modsvaret af ekstra indtægter.

De kompetente myndigheder, der har til hensigt at indgå en kontrakt på denne måde meddeler den foreløbige beslutning herom offentligt mindst et år forinden ledsaget af den fornødne dokumentation og begrundelsen for denne foreløbige beslutning.

Kommissionens forslag er forelagt Parlamentet og Rådet i henhold til proceduren med fælles beslutningstagning.

(1) EFT L 199 af 9.8.1993.

(2) EFT L 209 af 24.7.1992.

(3) KOM(2000) 7 endelig udg.